སྲོག་མི་གཅོད་པའི་ཁྲིམས་གཤིན་སྟོང་དང་གསོན་སྟོང༌།མ་བྱིན་པར་མི་ལེན་པའི་ཁྲིམས་བརྒྱ་འཇལ་དང་བརྒྱད་ཅུ་འཇལ་དང་བརྒྱད་འཇལ།ལོག་པར་མི་གཡེམ་པའི་ཁྲིམས་སྨད་འཇལ་དང་བྱི་ཆད་བྱི་ཕྲུག་གསོས་པའི་ཆད་པ།རྫུན་སྤོང་བའི་ཁྲིམས་ལྷ་སྲུང་དཔང་དུ་བྱས་ནས་མནའ་སྤོབས་པ།ཆང་ལ་ཚོད་ཟིན་པ་དང༌།ཁེང་མི་ལྡོག་པ།གྱེན་རྒོལ་མི་བྱེད་པ་།བང་སོ་མི་འབྲུ་བ་སྟེ་ཁྲིམས་ཆེན་བདུན་དང༌།མི་ཆོས་གཙང་མ་བཅུ་དྲུག་གི་ཁྲིམས་གཉིས་བཅས་ཤིང༌།དང་པོ་ནི།མི་དགེ་བ་བཅུ་སྤོང་བའི་སྟེང་དུ།མ་ལ་མར་འཛིན་པ།ཕ་ལ་ཕར་འཛིན་པ།དགེ་སྦྱོང་ལ་དགེ་སྦྱོང་དུ་འཛིན་པ།བྲམ་ཟེ་ལ་བྲམ་ཟེར་འཛིན་པ།བྲམ་ཟེ་ཞེས་པ་འཕགས་ཡུལ་དུ་རིགས་བཞིའི་ཡ་གྱལ་ལ་གོ་དགོས་ཤིང༌།འདིའི་སྐབས་སུ་ཡོནཏན་ཅན་ལ་ཟེར་བ་ཡིན་ནོ།རིགས་ཀྱི་རྒན་རབས་ལ་བཀུར་བ།དྲིན་དུ་གཟོ་བ་གཞན་ལ་ངན་གཡོ་སྤང་བ་སྟེ་བཅུ་དྲུག་དང༌།།